b'\n_START_ARTICLE_\nV\xc3\xb5 Qu\xc3\xbd\n_START_PARAGRAPH_\nV\xc3\xb5 Qu\xc3\xbd (31. joulukuuta 1929 H\xc3\xa0 T\xc4\xa9nhin maakunta \xe2\x80\x93 10. tammikuuta 2017 Hanoi) oli vietnamilainen lintutieteilij\xc3\xa4._NEWLINE_Tohtori V\xc3\xb5 Qu\xc3\xbd opiskeli Kiinassa ja palasi Vietnamiin 1954 Ranskan k\xc3\xa4rsitty\xc3\xa4 tappion sodassa Vietnamia vastaan. H\xc3\xa4n oli yksi Hanoin yliopiston perustajista vuonna 1956 ja toimi yliopiston professorina. H\xc3\xa4n tutki amerikkalaisten Vietnamin sodassa k\xc3\xa4ytt\xc3\xa4mien rikkakasvien torjunta-aineiden, kuten Agent Orange, vaikutuksia kasvillisuuteen, ja organisoi my\xc3\xb6hemmin valtion uudelleenmetsitt\xc3\xa4misohjelmia. Vuonna 1985 h\xc3\xa4n vihki Vietnamin ensimm\xc3\xa4isen ymp\xc3\xa4rist\xc3\xb6ntutkimuslaitoksen Hanoin yliopistossa._NEWLINE_V\xc3\xb5 Qu\xc3\xbd l\xc3\xb6ysi sodan aikana l\xc3\xa4hes h\xc3\xa4vinneeksi joutuneen saruskurjen (Grus antigone) uuden esiintymisalueen, ja oli perustamassa muuttolintujen suojelualuetta. H\xc3\xa4n esitti, ett\xc3\xa4 Vietnamin sademetsiss\xc3\xa4 el\xc3\xa4v\xc3\xa4 annaminfasaani (Lophura edwardsi) olisi eri laji kuin vietnaminfasaani (Lophura hatinhensis), jonka Qu\xc3\xbd nimesi vuonna 1975. Monet luokittelijat pit\xc3\xa4v\xc3\xa4t niit\xc3\xa4 kuitenkin samana lajina, mutta Suomen BirdLifen lajiluettelossa ne ovat eri lajeja._NEWLINE_V\xc3\xb5 Qu\xc3\xbd kirjoitti kaksiosaisen kirjan Vietnamin linnuista, The Birds of Vietnam, ja oli yhten\xc3\xa4 kirjoittajana teoksessa The Kouprey: An Action Plan for Its Conservation. Vuonna 2003 h\xc3\xa4nelle my\xc3\xb6nnettiin Blue Planet Price.'